****

**METODOLOGIJA DOLOČITVE MAKSIMALNEGA OBSEGA IZPOSTAVLJENOSTI**

December, 2017

**Metodologija določitve maksimalnega obsega izpostavljenosti**

1. **Pravna podlaga**

Zakon, ki ureja javne finance (v nadaljnjem besedilu: ZJF), določa, da upravljavec sredstev sistema enotnega zakladniškega računa države (v nadaljnjem besedilu: upravljavec EZRD) upravlja z denarnimi sredstvi sistema EZRD v skladu z načeli varnosti, likvidnosti in donosnosti. Denarna sredstva sistema EZRD lahko upravljavec EZRD nalaga v Banko Slovenije in banke.

V skladu z zakonom, ki ureja izvrševanje proračuna Republike Slovenije, lahko upravljavec EZRD nalaga denarna sredstva sistema EZRD tudi v državne zakladnice in zakladne menice držav evropske monetarne unije (v nadaljnjem besedilu: EMU) pod pogojem, da Republika Slovenija ni njena upnica po zakonu, ki opredeljuje dodelitev posojila državi evropske monetarne unije, in hranilnice v Republiki Sloveniji.

1. **Področje urejanja**

Metodologija določitve maksimalnega obsega izpostavljenosti (v nadaljnjem besedilu: metodologija) se uporablja za določitev maksimalne izpostavljenosti upravljavca EZRD do domačih bank in hranilnic, tujih bank in državnih zakladnic EMU (v nadaljnjem besedilu: nasprotne stranke).

1. **Načelo varnosti**

Metodologija sledi načelu varnosti, katero je pred načeloma likvidnosti in donosnosti, kot to določa ZJF.

V skladu z načelom varnosti nalaga upravljavec EZRD denarna sredstva sistema EZRD na način, da je tveganje njihovega nevračila minimalno. Sledeč načelu temelji določanje maksimalne izpostavljenosti do posamezne nasprotne stranke na kriterijih kot so bonitetna ocena, bilančna vsota, bruto domači proizvod (BDP) države, stanje terjatev do proračuna Republike Slovenije in kapital. Metodologija zasleduje cilj optimalne razpršitve naložb denarnih sredstev sistema EZRD.

Uporaba internih pristopov za oceno bonitetnih ocen nasprotnih strank ni predvidena, saj:

* je poslovanje bank in hranilnic podvrženo skrbnemu nadzoru pristojnih nadzornih organov,
* se upoštevajo bonitetne ocene zunanjih mednarodnih bonitetnih agencij (Moody's, Fitch in S&P), katere preučujejo obširne in celovite kriterije za oceno bonitete banke oziroma drugih izdajateljev dolžniških finančnih instrumentov,
* notranje ocene ne bi imele višje dodane vrednosti.

1. **Metodologija**

Maksimalni obseg izpostavljenosti je definiran v deležu izpostavljenosti do posamezne skupine nasprotnih strank, in sicer do:

* skupine domačih bank in hranilnic,
* skupine tujih bank in
* skupine državnih zakladnic EMU.

Znotraj posamezne skupine nasprotnih strank se izračuna maksimalni delež oziroma obseg izpostavljenosti do posamezne nasprotne stranke.

**4.1. Maksimalni obseg izpostavljenosti do posamezne skupine nasprotnih strank**

Maksimalni obseg izpostavljenosti do posamezne skupine nasprotnih strank se izrazi v deležu od celotnega obsega denarnih sredstev sistema EZRD, ki je na razpolago za nalaganje izven sistema EZRD, po naslednjih deležih:

|  |  |
| --- | --- |
| **Skupina nasprotnih strank** | **Delež celotnega obsega denarnih sredstev sistema EZRD za naložbe izven sistema EZRD** |
| domače banke in hranilnice | 60 % |
| tuje banke | 80 % |
| državne zakladnice EMU | 60 % |

Celotni obseg denarnih sredstev sistema EZRD za naložbe izven sistema EZRD predstavlja povprečje načrtovanega stanja bilančne vsote EZRD na koncu naslednjih dveh koledarskih let in se izračuna na vsaki dve leti.

Celotni obseg denarnih sredstev sistema EZRD za naložbe izven sistema EZRD se prvič izračuna za leto 2018, in sicer kot povprečje načrtovanega stanja bilančne vsote EZRD konec leta 2019 in konec leta 2020.

**4.2. Maksimalni obseg izpostavljenosti do posamezne nasprotne stranke**

**4.2.1. Maksimalni delež**

Maksimalni delež izpostavljenosti do posamezne nasprotne stranke se izračuna v odvisnosti od naslednjih kategorij in ponderjev posamezne kategorije:

|  |  |  |  |  |  |
| --- | --- | --- | --- | --- | --- |
| **Kategorija**  **Skupina**  **nasprotnih strank** | **Bilančna vsota** | **Stanje terjatev banke do RS** | **Bonitetna ocena** | **BDP**  **države** | **Skupaj** |
| domače banke in hranilnice | 0,50 | 0,10 | 0,40 | - | **1,00** |
| tuje banke | 0,40 | - | 0,60 | - | **1,00** |
| državne zakladnice EMU | - | - | 0,70 | 0,30 | **1,00** |

Podatke o bilančni vsoti in celotnem kapitalu domačih bank in hranilnic pridobiva upravljavec EZRD od Banke Slovenije in/ali iz objavljenih in revidiranih letnih poročil bank in hranilnic. Za pridobivanje podatkov o bilančni vsoti, celotnem kapitalu ter stanju terjatev je Ministrstvo za finance pridobilo pooblastilo s strani vsake banke oziroma hranilnice, s katerim ta pooblašča Banko Slovenije, da lahko omenjene podatke posreduje upravljavcu EZRD. Podatke o terjatvah bank oziroma hranilnic do proračuna Republike Slovenije (zadolženosti Republike Slovenije po bankah in hranilnicah) pridobiva upravljavec EZRD tudi iz internih evidenc Ministrstva za finance v začetku meseca po stanju na zadnji dan v preteklem mesecu. Podatki vključujejo stanje dolgoročnih posojil ter kratkoročnih in dolgoročnih vrednostnih papirjev, pri čemer so pri obveznicah in zakladnih menicah vključene le tiste obveznice oziroma zakladne menice, pri katerih so banke oziroma hranilnice vpisane kot imetnik v KDD (ne pa tudi tiste, ki so vključene na fiduciarnih računih).

Podatke o bilančni vsoti in celotnem kapitalu tujih bank se enkrat letno pridobi iz objavljenih in revidiranih letnih poročil bank.

Celotni kapital je celotni kapital iz izkaza finančnega položaja.

Podatke o BDP držav se enkrat letno dobi na spletnih straneh EUROSTAT. Uporabijo se za zadnje leto objavljeni podatki.

Pri podatkih o bonitetni oceni se upoštevajo zadnje objavljene bonitetne ocene na Bloombergu ali Reutersu, pri čemer se te ustrezno prevedejo v bonitetno oceno Ministrstva za finance.

Na podlagi višine posamezne kategorije in ponderjev se izračunajo relativni deleži po posameznih nasprotnih strankah (delež maksimalne izpostavljenosti). Ti deleži povedo, kakšna bi bila optimalna razpršitev naložb denarnih sredstev sistema EZRD med posameznimi nasprotnimi strankami.

**4.2.2. Maksimalni obseg**

Maksimalni obseg izpostavljenosti sistema EZRD do posamezne nasprotne stranke se izrazi z osnovnim, povečanim limitom, celotnim kapitalom oziroma določenim absolutnim zneskom.

Osnovni limit je določen po naslednji formuli:

OSNOVNI LIMIT *nasprotna stranka 1* = % maksimalne izpostavljenosti *nasprotna stranka 1*

\* obseg denarnih sredstev sistema EZRD za naložbe izven sistema EZRD posamezne skupine te nasprotne stranke

Povečan limit je seštevek osnovnega limita in povečanj na podlagi prihodnjih zapadlosti že sklenjenih depozitov. Depoziti na odpoklic in naložbe, katerih zapadlost je znotraj 30 dni, sproščajo izpostavljenost do posamezne nasprotne stranke. V sled temu del teh naložb (90 %) povečuje osnovni limit.

Povečan limit je določen po naslednji formuli:

POVEČAN LIMIT *nasprotna stranka 1* = osnovni limit *nasprotna stranka 1* + 90% naložb, ki zapadejo v roku 30 dni *nasprotna stranka 1* + 90% depozitov na odpoklic *nasprotna stranka 1*

Maksimalni obseg izpostavljenosti do posamezne nasprotne stranke je enak:

MAKSIMALNI OBSEG IZPOSTAVLJENOSTI *nasprotna stranka 1* = min (povečan limit *nasprotna stranka 1,* 25% celotnega kapitala *nasprotna stranka 1*, 500 mio evrov).

**4.3. Prosta kvota**

Prosta kvota posamezne nasprotne stranke predstavlja višino denarnih sredstev, ki se lahko naloži kot nova naložba in se izračuna po naslednji formuli:

PROSTA KVOTA *nasprotna stranka 1* = maksimalni obseg izpostavljenosti *nasprotna stranka 1*– vsota že sklenjenih poslov naložb *nasprotna stranka 1*

1. **Veljavnost**

Metodologija začne veljati z dnem 1. 1. 2018 in velja do sprejema nove Metodologije določitve maksimalnega obsega izpostavljenosti ali do preklica.

Številka: 4720-1/2016

V Ljubljani, dne 14. 12. 2017

mag. Mateja Vraničar Erman

Ministrica za finance